EELNÕU

11.06.2024

**Teadus- ja arendustegevuse ning innovatsiooni korralduse seadus**

**1. peatükk**

**Üldsätted**

**§ 1. Reguleerimis- ja kohaldamisala**

(1) Käesoleva seadusega sätestatakse teadus- ja arendustegevuse ning innovatsiooni riikliku korralduse, rahastamise ja järelevalve alused.

(2) Käesolevas seaduses ette nähtud haldusmenetlusele kohaldatakse haldusmenetluse seaduse sätteid, arvestades käesoleva seaduse erisusi.

**§ 2. Seaduses kasutatavad terminid**

Käesolevas seaduses kasutatakse mõisteid alljärgnevas tähenduses:

1) alusuuring on teoreetiline või katsetel rajanev uurimistöö uute teadmiste saamiseks nähtuste ja faktide põhialuste kohta, seadmata eesmärgiks saadud teadmiste rakendamist praktikas;

2) avalik hüve on hüve, mille tarbimine on avatud kõigile tarbijatele ning mille tarbimine ühe isiku poolt ei vähenda teiste isikute tarbimiseks jäävat hüvise kogust;

3) eksperimentaalarendus on süstemaatiline tegevus, mis põhineb alus- või rakendusuuringutest saadud teadmistel ja praktilisel kogemusel ning mille tulemusena luuakse uusi või täiustatakse olemasolevaid teenuseid, tooteid või protsesse;

4) evalveeritud rakenduskõrgkool on käesoleva seaduse alusel rakenduskõrgkool, mille vähemalt ühe teadus- ja arendustegevuse valdkonna kohta on tehtud positiivne otsus vastavalt käesoleva seaduse § 13 lõikes 8 sätestatule või mis on läbinud institutsionaalse akrediteerimise vastavalt § 13 lõikes 5 sätestatule;

5) innovatsioon on teadus- ja arendustegevusel põhinev uue või senisega võrreldes oluliselt täiustatud toote või teenuse kättesaadavaks tegemine või uuendatud protsessi kasutuselevõtmine, mille eesmärk on luua väärtust ja saavutada konkurentsieelis, mis aitab kaasa ettevõtja, organisatsiooni või laiemalt ühiskonna arengule ja suurendab tootlikkust, tõhusust ja tulemuslikkust, soodustades üldist majanduse ja heaolu kasvu;

6) rahvusteadused on Eesti ajalugu, folkloristika, keeleteadus, kunstiteadus, sealhulgas muusika- ja teatriteadus ja kirjandusteadus ning teised teadused, mille uurimistulemustel on otsene mõju eestlaste enesemääratlusele ning mis sellega aitavad kujundada ja säilitada eestlaste identiteeti;

7) rakendusuuring on uurimistöö uute teadmiste saamiseks otsese eesmärgiga rakendada saadud teadmisi praktikas;

8) teadlane on spetsialist, kes loob uusi teadmisi, tehes uuringuid ja täiustades või arendades kontseptsioone, teooriaid, mudeleid, tehnikaid, instrumente, tarkvara või töömeetodeid;

9) teadmussiire on protsess, mille eesmärk on omandada, koguda ja jagada väljendatavaid ja vaiketeadmisi, sealhulgas oskusi ja pädevust, nii majandusliku kui ka mittemajandusliku tegevuse käigus, näiteks teaduskoostöö, nõustamise, litsentsimise, idufirmade loomise, avaldamise ning teadlaste ja nimetatud tegevusaladega seotud muude töötajate liikuvuse kaudu; 10) teadus- ja arendusasutus on käesoleva seaduse kohaselt asutus, mille vähemalt ühe teadus- ja arendustegevuse valdkonna kohta on tehtud positiivne evalveerimisotsus vastavalt käesoleva seaduse § 13 lõikes 8 sätestatule;

11) teadus- ja arendustegevus on uudne, loominguline, ettemääramatu tulemusega, süstemaatiline ning ülekantav ja/või korratav uurimis- ja arendustöö, mille eesmärk on saada uusi teadmisi ja leida teadmistele uusi rakendusalasid ning mis jaguneb alusuuringuteks, rakendusuuringuteks ja eksperimentaalarenduseks;

12) teaduse hea tava on teaduskogukonna liikmete omavaheline kokkulepe, milles sõnastatakse teadustöö läbiviimist suunavad tegevuspõhimõtted, mida kõik teaduskogukonna liikmed ühiselt tunnustavad ja järgivad;

13) üldtunnustatud teaduseetika normid on üldine nimetus tegevuspõhimõtete, tavade, reeglite ja juhiste kohta, mis suunavad ja juhivad teadlaste tegevust uurimistöö läbiviimisel, teadlaste omavahelisi suhteid teaduskogukonnas ning teadlaste suhteid üldisemalt kogu ühiskonnaga, mis lepitakse kokku ja sõnastatakse heas tavas või eetikakoodeksis;

14) ülikool on kõrgharidusseaduse § 20 tähenduses õppe-, loome- ning teadus- ja arendusasutus, millele on antud õppeõigus kõrgharidustaseme kolmel astmel ning mille doktoriõpe põhineb positiivselt evalveeritud teadus- ja arendustegevusel.

**§ 3. Teadus- ja arendustegevuse põhimõtted**

Teadus- ja arendustegevuse korraldamisel ning läbiviimisel lähtutakse:

1) akadeemilisest vabadusest, mille kohaselt on teadus- ja arendustegevuse teostajal õigus otsustada teadus- ja arendustegevuse sisu ning meetodite üle;

2) üldtunnustatud teaduseetika normidest ja teaduse heast tavast;

3) avalikest vahenditest rahastatud teadus- ja arendustegevuse tulemuste ja andmete kättesaadavusest avalikkusele, kui seda ei piira teised õigusaktid.

**2. peatükk**

**Teadus- ja arendustegevuse ning innovatsiooni riiklik korraldamine**

**§ 4. Vabariigi Valitsuse ülesanded**

(1) Vabariigi Valitsus kujundab teadus- ja arendustegevuse ning innovatsiooni riiklikul korraldamisel teadus- ja arendus- ning innovatsioonipoliitikat, mis arvestab Eesti eeldusi, tingimusi ja vajadusi.

(2) Vabariigi Valitsus teadus- ja arendustegevuse ning innovatsiooni korraldamisel:

1) tagab teadus- ja arendustegevuse ning innovatsioonisüsteemi tervikliku toimimise lähtuvalt riigi strateegilistest eesmärkidest;

2) esitab seisukoha valitsusasutuse hallatava riigiasutuse, mis põhitegevusena tegeleb teadus- ja arendustegevusega, ümberkorraldamise ja lõpetamise ettepanekule, kuulates ära Teadus- ja Arendustegevuse ning Innovatsiooni Poliitika Nõukogu seisukoha;

3) otsustab Eesti riigi osalemise rahvusvahelises teadus- ja arendustegevuse ning innovatsiooni alases koostöös;

4) täidab teisi õigusaktidega pandud ülesandeid teadus- ja arendustegevuse ning innovatsiooni valdkonnas.

(3) Riigi teaduspreemiate põhimääruse, milles nähakse ette teaduspreemiate suurus, liigid, määramise tingimused ja kord ning riigi teaduspreemiate komisjoni ülesanded ja töökord, kehtestab Vabariigi Valitsus määrusega.

(4) Riigi teaduspreemiate komisjoni moodustab ning selle koosseisu kinnitab teadus- ja arendustegevuse valdkonna eest vastutava ministri ettepanekul Vabariigi Valitsus korraldusega.

(5) Riigi teaduspreemiad määrab Vabariigi Valitsus teadus- ja arendustegevuse valdkonna eest vastutava ministri esildisel, lähtudes riigi teaduspreemiate komisjoni ettepanekutest.

**§ 5. Teadus- ja Arendustegevuse ning Innovatsiooni Poliitika Nõukogu**

(1) Teadus- ja Arendustegevuse ning Innovatsiooni Poliitika Nõukogu on Vabariigi Valitsuse juures asuv nõuandev kogu, kes nõustab Vabariigi Valitsust e ühiskonna toimetulekut ja heaolu toetava, majanduse konkurentsivõimet kasvatava ning eesti keele ja kultuuri kestlikkust väärtustava teadus- ja arendustegevuse ning innovatsiooni poliitika väljatöötamisel ja rakendamisel.

(2) Teadus- ja Arendustegevuse ning Innovatsiooni Poliitika Nõukogu põhimääruse, milles nähakse ette tema tegevuse alused, ülesanded ja töökord, kehtestab Vabariigi Valitsus määrusega.

(3) Teadus- ja Arendustegevuse ning Innovatsiooni Poliitika Nõukogu koosseisu kinnitab Vabariigi Valitsus korraldusega.

(4) Teadus- ja Arendustegevuse ning Innovatsiooni Poliitika Nõukogu koosseisu kuuluvad peaminister, teadus- ja arendustegevuse ning innovatsiooni valdkonna eest vastutavad ministrid ning teised Vabariigi Valitsuse nimetatud liikmed.

(5) Teadus- ja Arendustegevuse ning Innovatsiooni Poliitika Nõukogu esimees on peaminister.

(6) Teadus- ja Arendustegevuse ning Innovatsiooni Poliitika Nõukogu tööd korraldab Riigikantselei.

**§ 6. Teadus- ja arendustegevuse ning innovatsiooni juhtkomisjon**

(1) Teadus- ja arendustegevuse ning innovatsiooni juhtkomisjon nõustab teadus- ja arendustegevuse ning innovatsiooni poliitika valdkonna eest vastutavaid ministreid teadus- ja arendustegevuse ning innovatsiooni poliitika ning valdkonna arengukava kavandamisel ja elluviimisel.

(2) Teadus- ja arendustegevuse ning innovatsiooni juhtkomisjoni ülesanded, moodustamise korra ja töökorra kehtestab teadus- ja arendustegevuse ning innovatsiooni valdkonna eest vastutavate ministrite ühisel ettepanekul Vabariigi Valitsus määrusega.

(3) Teadus- ja arendustegevuse ning innovatsiooni juhtkomisjoni koosseisu kinnitab Vabariigi Valitsus korraldusega teadus- ja arendustegevuse ning innovatsiooni valdkonna eest vastutavate ministrite ettepanekul kuni kolmeks aastaks.

(4) Teadus- ja arendustegevuse ning innovatsiooni juhtkomisjoni liikmed on teadussüsteemi ning ettevõtlus- ja avaliku sektori esindajad.

(5) Teadus- ja arendustegevuse ning innovatsiooni juhtkomisjoni tööd korraldavad teadus- ja arendustegevuse ning innovatsiooni valdkonna eest vastutavad ministeeriumid ühiselt.

**§ 7.** **Teadus- ja arendustegevuse ning innovatsiooni riiklik korraldamine ministeeriumis ja Riigikantseleis**

(1) Ministeerium kavandab ja viib ellu oma valitsemisalale tarvilikku teadus- ja arendustegevust ning innovatsiooni, pidades silmas riigi ning valitsemisala teadus- ja arendustegevuse ning innovatsiooni strateegilisi sihte ja terviklikku toimimist.

(2) Ministeerium teadus- ja arendustegevuse ning innovatsiooni valdkonnas:

1) töötab välja teadus- ja arendustegevuse ning innovatsiooni tegevuskavad, mis toetavad valitsemisala poliitika eesmärke, ja korraldab nende elluviimist;

2) korraldab oma valitsemisalale tarviliku teadus- ja arendustegevuse ning innovatsiooni rahastamist vastavalt käesoleva seaduse §-s 19 sätestatule;

3) korraldab valitsemisala teadus- ja arendustegevuse ning innovatsiooni rahvusvahelises koostöös osalemist ja selle rahastamist;

4) esitab oma valitsemisala teadus- ja arendustegevuse eelarve ning selle täitmise ülevaate teadus- ja arendustegevuse valdkonna eest vastutavale ministeeriumile;

5) avalikustab ja hoiab Eesti Teadusinfosüsteemis ajakohasena teabe oma valitsemisalas toetatud teadus- ja arendustegevuse kohta.

(3)Teadus- ja arendustegevuse valdkonna eest vastutav ministeerium:

1) kavandab ja viib ellu riiklikku teadus- ja arendustegevuse poliitikat ning korraldab sellega seonduvat teadus- ja arendustegevust ning selle rahastamist;

2) töötab välja ja esitab Vabariigi Valitsusele ettepanekuid teadus- ja arendustegevuse poliitika kujundamiseks;

3) koordineerib ministeeriumite teadus- ja arendustegevust, lähtudes riigi strateegilistest eesmärkidest;

4) korraldab teadus- ja arendusasutuste, ülikoolide ning rakenduskõrgkoolide teadus- ja arendustegevuse rahastamist riigieelarvest vastavalt käesoleva seaduse §-des 17 ja 18 sätestatule;

5) toetab teadus- ja arendustegevuseks vajalike tugistruktuuride toimimist vastavalt käesoleva seaduse §-s 20 sätestatule;

6) koordineerib riiklikul tasandil rahvusvahelist teadus- ja arendustegevuse alast koostööd ning korraldab selle rahastamist;

7) korraldab teadus- ja arendustegevuse kvaliteedi hindamist ning teostab selle üle järelevalvet;

8) korraldab teadus- ja arendustegevuse valdkonna riiklikke konkursse;

9) tagab riikliku teaduseetika süsteemi toimimise ja teostab selle üle järelevalvet;

10) täidab teisi talle õigusaktidega pandud ülesandeid.

(4) Käesoleva paragrahvi lõike 3 punktis 8 sätestatud riiklike konkursside läbiviimise tingimused ja korra kehtestab teadus- ja arendustegevuse valdkonna eest vastutav minister määrusega.

(5) Käesoleva paragrahvi lõike 3 punktis 9 sätestatud teaduseetika korralduse, milles nähakse ette teadussüsteemi osaliste õigused, kohustused ja ülesanded, teaduseetikakomitee ning väärkäitumisjuhtumite menetlemise komisjoni moodustamine ja töökorraldus, kehtestab teadus- ja arendustegevuse valdkonna eest vastutav minister määrusega.

(6) Innovatsiooni eest vastutav ministeerium:

1) kavandab ja viib ellu riiklikku innovatsioonipoliitikat ning kujundab ettevõtjate teadus- ja arendustegevust ning innovatsiooni soosivat keskkonda;

2) töötab välja ja esitab Vabariigi Valitsusele ettepanekuid ettevõtjate teadus- ja arendustegevust ning innovatsiooni soosiva poliitika kujundamiseks;

3) korraldab ettevõtjate teadus- ja arendustegevuse ning innovatsiooni ja seda soodustava tugistruktuuri loomist, tegevusi ja toetamist riigieelarvest vastavalt käesoleva seaduse §-s 20 sätestatule;

4) korraldab eraõiguslike teadus- ja arendusasutuste teadus- ja arendustegevuse rahastamist riigieelarvest vastavalt käesoleva seaduse §-s 17 sätestatule;

5) koordineerib riiklikul tasandil ettevõtjate osalemist teadus- ja arendustegevuse ning innovatsiooni rahvusvahelises koostöös ja korraldab selle rahastamist;

6) täidab teisi talle õigusaktidega pandud ülesandeid.

(7) Teadus- ja arendustegevuse ning innovatsiooni valdkonna eest vastutavad ministeeriumid tagavad ühiselt teadus- ja arendustegevuse ning innovatsiooni poliitika tervikliku toimimise, sealhulgas korraldavad ühiselt teadus- ja arendustegevust ning innovatsiooni ja teadmussiirde tegevusi teadus- ja arendusasutuste, kõrgkoolide, ettevõtjate ja avaliku sektori vahel.

(8) Riigikantselei koordineerib ja toetab avaliku sektori innovatsiooni tegevusi, lähtudes riigi strateegilistest eesmärkidest.

**§ 8.** **Teadus- ja arendustegevuse poliitika rakendusüksus**

(1) Teadus- ja arendustegevuse poliitika rakendusüksus on sihtasutus, mille eesmärk on toetada avalikes huvides riikliku teadus- ja arenduspoliitika elluviimist.

(2) Teadus- ja arendustegevuse poliitika rakendusüksuses teostab riigi asutajaõigusi teadus- ja arendustegevuse eest vastutav ministeerium.

(3) Teadus- ja arendustegevuse poliitika rakendusüksus teadus- ja arendustegevuse riiklikul korraldamisel:

1) korraldab ja viib ellu riiklike uurimistoetuste rahastamist vastavalt §-s 18 sätestatule;

2) edendab teadlaste ning teadus- ja arendusasutuste, ülikoolide ja rakenduskõrgkoolide rahvusvahelist teadus- ja arenduskoostööd ning korraldab selle elluviimist ja rahastamist;

3) viib läbi teadus- ja arendustegevuse evalveerimist vastavalt käesoleva seaduse §-s 13 sätestatule;

4) nõustab ministeeriume ja nende asutusi ministeeriumi valitsemisalale tarviliku teadus- ja arendustegevuse kavandamisel ja korraldab vajadusel selle elluviimist;

5) edendab teaduseetika valdkonda, moodustab teaduseetikakomitee ja teaduseetika väärkäitumisjuhtumite menetlemise komisjoni ning korraldab nende tööd;

6) toetab teadus- ja arendustegevuse ning innovatsiooni poliitikat teadus- ja arendustegevuse kohta informatsiooni kogumise, säilitamise, kättesaadavaks tegemise ja analüüsimisega;

7) edendab teaduskommunikatsiooni;

8) täidab teisi talle õigusaktidega pandud ülesandeid.

(4) Teadus- ja arendustegevuse poliitika rakendusüksus on riiklike uurimistoetuste taotluste menetlemisel ning rahastamisotsuste tegemisel sõltumatu.

(5) Teadus- ja arendustegevuse poliitika rakendusüksusel on teadus- ja arendustegevuse eri valdkondade tunnustatud teadlastest koosnev hindamisnõukogu, kes tagab riiklike uurimistoetuste taotluste asjatundliku ja sõltumatu hindamise korraldamise ning rahastusettepanekute tegemise ja nõustab teadus- ja arendustegevuse poliitika rakendusüksust vajaduse korral muude ülesannete täitmisel.

(6) Teadus- ja arendustegevuse poliitika rakendusüksuse hindamisnõukogu moodustamise korra ning töökorra kehtestab teadus- ja arendustegevuse valdkonna eest vastutav minister määrusega.

**§ 9. Innovatsioonipoliitika rakendusüksus**

(1) Innovatsioonipoliitika rakendusüksus on sihtasutus, mille eesmärk on toetada ettevõtjate konkurentsivõime ning teadus- ja arendustegevuse ja innovatsiooni võimekuse suurendamist. Innovatsioonipoliitika rakendusüksuses teostab riigi asutajaõigusi innovatsiooni valdkonna eest vastutav ministeerium.

(2) Innovatsioonipoliitika rakendusüksus teadus- ja arendustegevuse ning innovatsiooni riiklikul korraldamisel:

1) toetab ettevõtjate teadus- ja arendus- ning innovatsioonitegevusi, viib ellu ettevõtjate teadus-ja arendustegevuse ning innovatsiooni riiklikke toetusmeetmeid;

2) toetab ettevõtjate teadus- ja arendustegevuse ning innovatsiooni alast rahvusvahelist koostööd;

3) edendab ettevõtjate teadus- ja arendustegevuse ning innovatsiooni alast teadlikkust ja võimekust;

4) toetab teadus- ja arendustegevuse ning innovatsiooni poliitikat ettevõtjate teadus- ja arendustegevuse ning innovatsiooni kohta informatsiooni kogumise, säilitamise, kättesaadavaks tegemise ja analüüsimisega;

5) täidab teisi talle õigusaktidega pandud ülesandeid.

(3) Innovatsioonipoliitika rakendusüksus on riiklike toetusmeetmete taotluste menetlemisel ja rahastamisotsuste tegemisel sõltumatu.

**§ 10. Eesti Teaduste Akadeemia**

(1) Eesti Teaduste Akadeemia on silmapaistvate teadlaste ja teiste loomeisikute ühendus, kelle ülesanne on arendada ja esindada Eesti teadust, aidata kaasa teadustulemuste rakendamisele Eesti huvides ning väärtustada teadust, teaduslikku mõtteviisi ja kultuuri Eestis.

(2) Eesti Teaduste Akadeemia on avalik-õiguslik juriidiline isik, kes tegutseb Eesti Teaduste Akadeemia seaduse, käesoleva seaduse, teiste õigusaktide ja oma põhikirja alusel.

**§ 11. Eesti Teadusinfosüsteem**

(1) Eesti Teadusinfosüsteem (edaspidi *infosüsteem*) on andmekogu, mille eesmärk on:

1) anda teadus- ja arendustegevuse korraldamisega seotud osalistele usaldusväärset teavet teadus- ja arendustegevuse statistikaks, poliitika kujundamiseks, rahastamisotsusteks ning strateegiliseks juhtimiseks;

2) anda teadus- ja arendusasutustele, ülikoolidele ja rakenduskõrgkoolidele ning avalikkusele usaldusväärset teavet teadus- ja arendustegevuse ning selle osaliste kohta;

3) tagada teadus- ja arendusasutuste, ülikoolide, rakenduskõrgkoolide ning teadus- ja arendustegevuse korraldamisega seotud asutuste tegevuse kavandamiseks ja rahastamiseks vajalikud andmed;

4) tagada teadus- ja arendusasutuste, ülikoolide ja rakenduskõrgkoolide ning teadus- ja arendustegevust läbiviivate isikute tegevuse ning rahastamistaotluste hindamiseks vajalikud andmed ja töökeskkond.

(2) Infosüsteemis töödeldakse andmeid

1) teadus- ja arendusasutuste, kõrgkoolide ja teadus- ja arendustegevusega tegelevate isikute ning nendega seotud teadus- ja arendustegevuse kohta;

2) teadus- ja arendustegevuse tulemuste ning väljundite kohta;

3) teadustaristu ning sellega seotud aparatuuri ja teenuste kohta;

4) teadus- ja arendustegevuse rahastamise programmide, taotluste ning nende menetlemise ja tulemuste kohta;

5) teadus- ja arendustegevuse evalveerimise taotluste ning nende menetlemise ja tulemuste kohta.

(3) Infosüsteemis töödeldakse järgmisi isikuandmeid:

1) isiku üldandmed: isikukood, sugu, sünniaeg, ees- ja perekonnanimi, kontaktandmed;

2) töötamise andmed;

3) teaduskraadi andmed;

4) publikatsioonide ja tööstusomandi andmed;

5) teaduskollektsiooniga seotuse andmed;

6) doktori- ja teadusmagistriõppe lõputöö andmed, sh lõputöö juhendamise andmed;

7) rahastamistaotluste ja projektidega seotuse andmed.

(4) Infosüsteemi kogutud andmeid säilitatakse alaliselt, kui põhimääruses ei ole sätestatud andmete lõikes piiranguid. Andmed, mille Rahvusarhiiv on hinnanud arhiiviväärtuslikuks, antakse üle Rahvusarhiivi arhiiviseaduses sätestatud korras. Rahvusarhiivi üle antud andmed kustutatakse infosüsteemist.

(5) Infosüsteemi vastutav töötleja on teadus- ja arendustegevuse valdkonna eest vastutav ministeerium.

(6) Infosüsteemi volitatud töötleja ülesandeid võib halduslepingu alusel täita eraõiguslik juriidiline isik vastutava töötleja ettenähtud ulatuses.

(7) Infosüsteemi asutab ja selle põhimääruse kehtestab Vabariigi Valitsus määrusega, milles sätestatakse:

1) vastutava töötleja ja volitatud töötleja ülesanded;

2) andmeandjad, kogutavate andmete täpsem koosseis ja infosüsteemi kandmise kord;

3) andmetele juurdepääsu ja andmete väljastamise kord;

4) andmete ristkasutus;

5) andmete säilitamise täpsemad tingimused;

4) muud korralduslikud küsimused.

**§ 12. Teaduseetika komitee**

(1) Teaduseetika komitee on teadus- ja arendustegevuse poliitika rakendusüksuse moodustatud sõltumatu eri valdkonna ekspertidest koosnev kogu, mille tegevuse eesmärk on anda hinnang teadus- ja arendustegevuse eetilisuse kohta ning tagada uuringusse kaasatud isikute õiguste, ohutuse ja heaolu kaitse.

(2) Teadus- ja arendustegevuse poliitika rakendusüksusel on õigus moodustada teaduseetika komitee valdkondlikke või regionaalseid alamkomiteesid.

(3) Teaduseetika komitee annab hinnangu teadus- ja arendustegevuse läbiviimise eetilisusele osas, mis ei ole reguleeritud teiste seadustega.

(4) Teaduseetika komitee täidab teisi talle õigusaktidega pandud ülesandeid.

**3. peatükk**

**Teadus- ja arendustegevuse kvaliteedi tagamine**

**§ 13. Evalveerimine**

(1) Evalveerimine on teadus- ja arendustegevuse välishindamine, mille tulemusena antakse hinnang juriidilise isiku või asutuse teadus- ja arendustegevuse valdkonna tasemele võrrelduna rahvusvaheliselt tunnustatud kriteeriumitega, võttes arvesse juriidilise isiku või asutuse asutaja seatud eesmärke teadus- ja arendustegevuse valdkonnas.

(2) Evalveerimist on õigus taotleda juriidilisel isikul või asutusel, mis vastab järgmistele tingimustele:

1) juriidilise isiku või asutuse põhikirjaline või põhimääruses nimetatud tegevus on alus- või rakendusuuringute või eksperimentaalarenduse või mitme nimetatud tegevuse läbiviimine;

2) juriidiline isik või asutus tagab loodud teadmiste leviku õpetamise, publitseerimise või teadmussiirde kaudu;

3) juriidilises isikus või asutuses on käesoleva lõike punktides 1 ja 2 nimetatud tegevusteks vajalikul hulgal teadus- ja arendustegevusega tegelevaid töötajaid;

4) juriidilise isiku või asutuse hooned, ruumid, sisustus ja muu vara on piisavad ning sobivad käesoleva lõike punktides 1 ja 2 nimetatud tegevusteks.

(3) Teadus- ja arendustegevuse valdkonna eest vastutav ministeerium tagastab juriidilise isiku või asutuse taotluse ning jätab selle läbi vaatamata, kui juriidiline isik või asutus ei vasta käesoleva paragrahvi lõikes 2 sätestatud tingimustele.

(4) Evalveerimine toimub voorudena teadus- ja arendustegevuse valdkonna eest vastutava ministeeriumi kehtestatud tähtaegadel, mitte harvem kui kord nelja aasta jooksul viimasest evalveerimise voorust.

(5) Ülikooli või evalveeritud rakenduskõrgkooli teadus- ja arendustegevuse välishindamine toimub institutsionaalse akrediteerimise raames vastavalt kõrgharidusseaduse §-des 37 ja 38 sätestatule.

(6) Evalveerimisega seotud kulud katab evalveerimist taotleva juriidilise isiku või asutuse asutaja.

(7) Teadus- ja arendustegevust evalveerib teadus- ja arendustegevuse poliitika rakendusüksuse poolt välisekspertidest moodustatud hindamiskomisjon, mille liikmed on oma valdkonna tunnustatud teadlased või eksperdid, kellel on teadus- ja arendustegevuse hindamise kogemus.

(8) Teadus- ja arendustegevuse valdkonna eest vastutav minister, võttes aluseks käesoleva paragrahvi lõike 7 alusel moodustatud hindamiskomisjoni põhjendatud ettepanekud, teeb otsuse evalveerida juriidilise isiku või asutuse teadus- ja arendustegevus vastavas valdkonnas positiivselt või negatiivselt.

(9) Käesoleva paragrahvi lõikes 8 sätestatud positiivne otsus kehtib kuni järgmise evalveerimise otsuse kinnitamiseni, kuid mitte kauem kui seitse aastat.

(10) Ülikooli või evalveeritud rakenduskõrgkooli teadus- ja arendustegevuse valdkonna kohta tehtud evalveerimise positiivne otsus, mis on nimetatud käesoleva paragrahvi lõikes 8, jääb kehtima, kui ülikool või rakenduskõrgkool läbib institutsionaalse akrediteerimise tulemusega, mis vastab kõrgharidusseaduse § 38 lõike 3 punktile 1 või § 38 lõike 3 punktile 2 tingimusel, et teadus- ja arendustegevus on hinnatud nõuetele vastavaks.

(11) Kui asutus või juriidiline isik, mis on läbinud evalveerimise ning mille teadus- ja arendustegevuse valdkonna kohta on tehtud käesoleva paragrahvi lõikes 8 nimetatud positiivne otsus, ühineb asutuse või juriidilise isikuga, mis ei ole evalveerimist käesoleva paragrahvi lõikes 8 nimetatud positiivse tulemusega läbinud, või kui selline asutus jaguneb, tuleb asutusel või juriidilisel isikul läbida evalveerimine vastavas valdkonnas.

(12) Teadus- ja arendustegevuse valdkonna eest vastutav minister teeb juriidilisele isikule või asutusele ettepaneku läbida evalveerimine ning määrab selleks taotlemise tähtaja, kui:

1. institutsionaalse akrediteerimise või temaatilise hindamise tulemuste põhjal on selgunud, et juriidilise isiku või asutuse teadus- ja arendustegevuse tase ei vasta enam käesoleva paragrahvi lõikes 8 toodud positiivse otsuse aluseks olnud tasemele;
2. juriidiline isik või asutus ei vasta enam käesoleva paragrahvi lõikes 2 nimetatud tingimustele.

(13) Kui teadus- ja arendusasutus, ülikool või rakendusasutus ei taotle evalveerimist teadus- ja arendustegevuse valdkonna eest vastutava ministri määratud tähtaja jooksul või läbib selle käesoleva paragrahvi lõikes 8 nimetatud negatiivse tulemusega, tunnistab teadus- ja arendustegevuse valdkonna eest vastutav minister käesoleva paragrahvi lõikes 8 nimetatud positiivse evalveerimise otsuse kehtetuks.

(14) Evalveerimise taotlemise, läbiviimise ja tulemuse kinnitamise täpsemad tingimused ning korra kehtestab teadus- ja arendustegevuse valdkonna eest vastutav minister määrusega.

(15) Evalveerimise tulemused ning nendega kaasnevad hinnangud ja soovitused on avalikud.

**§ 14. Temaatiline hindamine**

(1) Teadus- ja arendustegevuse eest vastutaval ministril on õigus algatada iseseisvalt, teiste ministeeriumite, teadus- ja arendusasutuste, ülikoolide või evalveeritud rakenduskõrgkoolide ettepanekul teadus- ja arendustegevuse taseme ja korralduslike aspektide temaatilisi hindamisi, et valmistada ette teaduspoliitilisi otsuseid ja meetmeid või hinnata nende mõju ja rakendamist ning anda teadus- ja arendusasutustele, ülikoolidele ja rakenduskõrgkoolidele tagasisidet.

(2) Temaatilise hindamise teema, osalejad ja täpsema korralduse kinnitab teadus- ja arendustegevuse valdkonna eest vastutav minister käskkirjaga.

(3) Temaatilise hindamisega seotud kulud kaetakse teadus- ja arendustegevuse eest vastutava ministeeriumi eelarve kaudu riigieelarvest, välja arvatud juhul, kui temaatiline hindamine viiakse läbi konkreetse juriidilise isiku või asutuse huvides ning temaatiline hindamine ei ole riigi teaduspoliitika kujundamise seisukohalt määrava tähtsusega.

**§ 15. Teadus- ja arendusasutuse, ülikooli ning evalveeritud rakenduskõrgkooli ülesanded ja kohustused seoses teadus- ja arendustegevusega**

(1) Teadus- ja arendusasutuse ülesanded teadus- ja arendustegevuse avaliku hüve loomisel on:

1) edendada teadust ning pakkuda ühiskonnale vajalikke teadus- ja arendustegevuse põhiseid avalikke teenuseid;

2) toetada ühiskonna ja majanduse arengut, teaduse rahvusvahelistumist ning eesti rahvuse, keele ja kultuuri püsimist ja arendamist.

(2) Ülikool lähtub teadus- ja arendustegevuse avaliku hüve loomisel kõrgharidusseaduse § 20 lõikes 2 sätestatud ülesannetest.

(3) Evalveeritud rakenduskõrgkool lähtub teadus- ja arendustegevuse avaliku hüve loomisel kõrgharidusseaduse § 21 lõikes 2 sätestatud ülesannetest.

(4) Teadus- ja arendusasutus, ülikool ning evalveeritud rakenduskõrgkool kohustub:

1) tagama, et asutuse teadus- ja arendustegevus vastab üldtunnustatud teaduseetika normidele ning teaduse heale tavale;

2) tagama, et teaduspublikatsioonid ja -andmed on leitavad, juurdepääsetavad, koostalitlusvõimelised ning taaskasutatavad, kui seda ei piira isikuandmete, intellektuaalomandi ega ärisaladuse kaitse ega teised õigusaktid;

3) tegema käesoleva seaduse § 11 lõikes 2 nimetatud andmed kättesaadavaks Eesti Teadusinfosüsteemis ja vastutama nende andmete õigsuse eest.

**4. peatükk**

**Teadus- ja arendustegevuse ning innovatsiooni rahastamine**

**§ 16. Teadus- ja arendustegevuse ning innovatsiooni riigieelarvelise rahastamise üldpõhimõtted**

1. Teadus- ja arendustegevuse riigieelarvelise rahastamise eesmärk on:
2. tagada avaliku hüvena pakutava teadus- ja arendustegevuse järjepidevus ning kvaliteet;
3. maandada ettevõtjatele teadus- ja arendustegevusega kaasnevaid riske ning ületada turutõrked.
4. Innovatsiooni riigieelarvelise rahastamise eesmärk on aidata luua ja võtta kasutusele uusi tooteid, teenuseid ning protsesse, mis soodustavad ühiskonna arengut.

(3) Teadus- ja arendustegevust ning innovatsiooni rahastatakse riigieelarvest järgmiste rahastusinstrumentide kaudu:

1) asutuse teadus- ja arendustegevuse toetus;

2) riiklik uurimistoetus;

3) teadus- ja arendustegevuse sihttoetus;

4) teadus- ja arendustegevuse süsteemitoetus;

5) ettevõtja teadus- ja arendustegevuse toetus.

(4) Riigieelarvest eraldatud teadus- ja arendustegevuse vahendite kasutamisel tuleb toetuse saajal eristada raamatupidamises teadus- ja arendustegevusega seotud majandustegevus ja mittemajandustegevus, nende kulud ning rahastamine.

**§ 17. Asutuse teadus- ja arendustegevuse toetus**

(1) Asutuse teadus- ja arendustegevuse toetus on teadus- ja arendusasutustele, ülikoolidele ja evalveeritud rakenduskõrgkoolidele nende teadus- ja arendustegevuse eesmärkide täitmiseks ning avaliku hüve loomiseks ettenähtud riigieelarveline toetus.

(2) Asutuse teadus- ja arendustegevuse toetuse eelarve jaguneb baas- ja tulemusrahastuseks.

(3) Käesoleva paragrahvi lõikes 2 nimetatud baasrahastuse määramisel leitakse iga asutuse osakaal, arvestades teadus- ja arendustegevuse toetust, mis on talle toetuse määramise kalendriaastale eelneva kolme kalendriaasta jooksul eraldatud, ning samal perioodil eraldatud teadus- ja arendustegevuse toetuse kogumahtu.

(4) Käesoleva paragrahvi lõikes 2 nimetatud tulemusrahastamisel võetakse arvesse asutuse seniste kohustuste täitmist ja järgmisi tulemusnäitajaid:

1) teadus- ja arendustegevuse kvaliteedi ning tulemuslikkuse näitajaid;

2) teadlaste järelkasvu näitajaid;

3) ühiskonna arengu toetamise ja teadmussiirdega seotud näitajaid.

(5) Teadus- ja arendustegevuse või innovatsiooni valdkonna eest vastutava ministri otsusel võib käesoleva paragrahvi lõikes 3 nimetatud osakaalu kujundamisel arvesse võtta:

1) asutusele eraldatud siht- ja süsteemitoetust;

2) muutusi, mis on tulenenud asutuse ümberkorraldamisest või liitmisest.

(6) Riigi- ja avalik-õiguslikele ning mittetulundusühingu ja sihtasutusena tegutsevatele teadus- ja arendusasutustele, ülikoolidele ja evalveeritud rakenduskõrgkoolidele eraldatakse asutuse teadus- ja arendustegevuse toetust teadus- ja arendustegevuse valdkonna eest vastutava ministeeriumi eelarvest.

(7) Äriühingutena tegutsevatele eraõiguslikele teadus- ja arendusasutustele eraldatakse asutuse teadus- ja arendustegevuse toetust innovatsiooni valdkonna eest vastutava ministeeriumi eelarvest.

(8) Teadus- ja arendustegevuse valdkonna eest vastutava ministeeriumi eelarvest eraldatavast toetuse kogumahust vähemalt viis protsenti eraldatakse rahvusteaduste toetamiseks riigi ja avalik-õiguslikes teadus- ja arendusasutustes, ülikoolides ning evalveeritud rakenduskõrgkoolides.

(9) Teadus- ja arendustegevuse toetuse iga-aastase jaotuse riigi- ja avalik-õiguslike ning mittetulundusühingu ja sihtasutusena tegutsevate teadus- ja arendusasutuste, ülikoolide ja evalveeritud rakenduskõrgkoolide vahel kinnitab teadus- ja arendustegevuse valdkonna eest vastutav minister käskkirjaga.

(10) Äriühingutena tegutsevate eraõiguslike teadus- ja arendusasutuste teadus- ja arendustegevuse toetuse iga-aastase jaotuse kinnitab innovatsiooni valdkonna eest vastutav minister käskkirjaga.

(11) Ülikoolile ja juriidilise isikuna tegutsevale teadus- ja arendusasutusele eraldatakse tegevustoetus lepinguga, kus lepitakse kokku kohustused, mis lähtuvad teadus- ja arendusasutuse ja ülikooli eesmärkidest ning riigi vajadustest.

(12) Asutuse teadus- ja arendustegevuse toetuse eraldamise täpsemad tingimused ning korra kehtestab Vabariigi Valitsus määrusega.

**§ 18. Riiklik uurimistoetus**

1. Riiklik uurimistoetus on konkurentsipõhine toetus teadus- ja arendusasutuses, evalveeritud rakenduskõrgkoolis või ülikoolis töötava teadlase algatatud ja juhitud kõrgetasemelise teadus- ja arendustegevuse projekti elluviimiseks.

(2) Riikliku uurimistoetuse väljaandmist korraldab teadus- ja arendustegevuse poliitika rakendusüksus.

(3) Riikliku uurimistoetuse taotlemise, taotleja hindamise ning toetuse määramise tingimused ja korra kehtestab teadus- ja arendustegevuse poliitika rakendusüksus otsusega.

**§ 19. Teadus- ja arendustegevuse sihttoetus**

(1) Teadus- ja arendustegevuse sihttoetus on juriidilisele isikule ja asutusele riigi eesmärkide täitmiseks määratav teadus- ja arendustegevuse toetus.

(2) Sihttoetuse eraldamise tingimused ja korra kehtestab valdkonna eest vastutav minister määrusega.

**§ 20. Teadus- ja arendustegevuse süsteemitoetus**

(1) Teadus- ja arendustegevuse süsteemitoetus on juriidilisele isikutele ja asutusele teadus- ja arendus- ning innovatsioonisüsteemi institutsionaalseks ja tehniliseks toimimiseks ning teadus- ja arendustegevuse ning innovatsiooni mõju kasvatamiseks antav toetus.

(2) Teadus- ja arendustegevuse valdkonna süsteemitoetuste eraldamise tingimused ning korra kehtestab teadus- ja arendustegevuse valdkonna eest vastutav minister määrusega.

(3) Innovatsiooni valdkonna süsteemitoetuste eraldamise tingimused ja korra kehtestab innovatsiooni valdkonna eest vastutav minister määrusega.

**§ 21. Ettevõtja teadus- ja arendustegevuse toetus**

(1) Ettevõtja teadus- ja arendustegevuse toetus on konkurentsipõhine riigieelarveline toetus ühiskonna ja majanduse arengu vajadustest lähtuva teadus- ja arendustegevuse ning sellega kaasnevate tegevuste toetamiseks Eesti ettevõtjatele.

(2) Ettevõtja teadus- ja arendustegevuse toetuse eraldamise tingimused ning korra kehtestab vastava poliitikavaldkonna eest vastutav minister määrusega.

**5. peatükk**

**Järelevalve**

**§ 22. Riiklik ja haldusjärelevalve**

(1) Haridus- ja Teadusministeerium teostab riiklikku või haldusjärelevalvet teadus- ja arendusasutuse, ülikooli ning evalveeritud rakenduskõrgkooli tegevuse üle käesoleva seaduse ja selle alusel kehtestatud õigusaktidega sätestatud nõuete täitmisel.

(2) Haridus- ja Teadusministeeriumil on haldusjärelevalve teostamiseks õigus:

1) tutvuda teadus- ja arendusasutuse, ülikooli või evalveeritud rakenduskõrgkooli käsutuses olevate tõendite ja andmetega, mille alusel on võimalik kindlaks teha järelevalveasutuse ülesannete täitmiseks olulised asjaolud, saada dokumentidest ärakirju või väljavõtteid;

2) teha ettekirjutusi käesoleva seaduse ja selle alusel kehtestatud õigusaktidega sätestatud nõuete rikkumise lõpetamiseks, edasiste rikkumiste ärahoidmiseks ja rikkumisega tekitatud tagajärgede kõrvaldamiseks;

3) kaasata haldusjärelevalve tegemisse eksperte.

(3) Haridus- ja Teadusministeerium võib käesolevas paragrahvis sätestatud riikliku järelevalve teostamiseks kohaldada korrakaitseseaduse §-des 30 ja 50 sätestatud riikliku järelevalve erimeetmeid korrakaitseseaduses sätestatud alusel ning korras.

**6. peatükk**

**Rakendussätted**

**§ 23. Üleminek**

(1) 2024. aasta korralise evalveerimise positiivne tulemus kehtib kuni evalveerimise otsuses nimetatud tähtajani.

(2) Käesoleva seaduse §-s 17 sätestatud asutuse teadus- ja arendustegevuse toetuse baasrahastuse arvestamisel aastateks 2025–2027 võetakse aluseks teadus- ja arendusasutusele, ülikoolile või evalveeritud rakenduskõrgkoolile teadus- ja arendustegevuse toetuse määramise kalendriaastale eelneva kolme kalendriaasta jooksul eraldatud teadus- ja arendustegevuse toetust ja baasfinantseerimist osakaaluna samal perioodil teadus- ja arendusasutusele või kõrgkoolile eraldatud teadus- ja arendustegevuse toetuste ja baasfinantseerimise kogumahust.

(3) Tegevustoetusele üleminekul tagatakse rahvusteaduste rahastamise kogumaht kolme aasta jooksul üleminekule eelneva aasta mahus.

**§ 24. Alkoholi-, tubaka-, kütuse- ja elektriaktsiisi seaduse muutmine**

Alkoholi-, tubaka-, kütuse- ja elektriaktsiisi seaduses tehakse järgmised muudatused:

**1)** paragrahvi 50 lõike 5 punkt 8 muudetakse ja sõnastatakse järgmiselt:

 „8) juriidiline isik või asutus, kes on ülikool kõrgharidusseaduse kohaselt, evalveeritud rakenduskõrgkool või teadus- ja arendusasutus teadus- ja arendustegevuse ning innovatsiooni korralduse seaduse kohaselt;“;

**2)** paragrahvi 52 lõike 1 punktis 6 asendatakse tekstiosa „teadus- ja arendustegevuse korralduse seaduse § 3 lõike 1 punktides 5–7 sätestatule“ tekstiosaga „teadus- ja arendustegevuse ning innovatsiooni korralduse seaduse § 13 lõikes 2 ning § 16 lõikes 4 sätestatule“;

**3)** paragrahvi 53 lõike 1 punktis 51 asendatakse tekstiosa „teadus- ja arendustegevuse korralduse seaduse § 3 lõikes 1“ tekstiosaga „teadus- ja arendustegevuse ning innovatsiooni korralduse seaduse § 13 lõikes 2 ja § 16 lõikes 4“.

**§ 25. Autoriõiguse seaduse muutmine**

Autoriõiguse seaduse § 171 lõikes 2 asendatakse tekstiosa „teadus- ja arendustegevuse korralduse seaduse § 3 1. lõikes nimetatud juriidiline isik“ tekstiosaga „teadus- ja arendustegevuse ning innovatsiooni korralduse seaduse § 13 lõike 2 ja § 16 lõike 4 tingimustele vastav juriidiline isik või asutus“.

**§ 26. Eesti Kunstiakadeemia seaduse muutmine**

Eesti Kunstiakadeemia seaduse § 5 lõike 1 punktis 2 asendatakse sõnad „teadus- ja arendustegevuse korralduse seaduses“ sõnadega „teadus- ja arendustegevuse ning innovatsiooni korralduse seaduses“.

**§ 27. Eesti Maaülikooli seaduse muutmine**

Eesti Maaülikooli seaduse § 5 lõike 1 punktis 2 asendatakse sõnad „teadus- ja arendustegevuse korralduse seaduses“ sõnadega „teadus- ja arendustegevuse ning innovatsiooni korralduse seaduses“.

**§ 28. Eesti Muusika- ja Teatriakadeemia seaduse muutmine**

Eesti Muusika- ja Teatriakadeemia seaduse § 5 lõike 1 punktis 2 asendatakse sõnad „teadus- ja arendustegevuse korralduse seaduses“ sõnadega „teadus- ja arendustegevuse ning innovatsiooni korralduse seaduses“.

**§ 29. Eesti Teaduste Akadeemia seaduse muutmine**

Eesti Teaduste Akadeemia seaduse § 3 lõikes 1 asendatakse sõnad „teadus- ja arendustegevuse korralduse seaduse“ sõnadega „teadus- ja arendustegevuse ning innovatsiooni korralduse seaduse“.

**§ 30. Keemilise ja Bioloogilise Füüsika Instituudi seaduse muutmine**

Keemilise ja Bioloogilise Füüsika Instituudi seaduse § 2 lõikes 2 asendatakse tekstiosa „teadus- ja arendustegevuse korralduse seaduse (RT I 1997, 30, 471)“ sõnadega „teadus- ja arendustegevuse ning innovatsiooni korralduse seaduse“.

**§ 31. Kõrgharidusseaduse muutmine**

Kõrgharidusseaduses tehakse järgmised muudatused:

**1)** paragrahvi 38 lõige 1 muudetakse ja sõnastatakse järgmiselt:

„(1) Institutsionaalne akrediteerimine on välishindamine, mille käigus hinnatakse kõrgkooli juhtimise, töökorralduse, õppe-, teadus- ja arendustegevuse ning õppe-, teadus- ja arendustegevuse uurimiskeskkonna piisavust õppe-, teadus- ja arendustegevuse kvaliteedi tagamiseks ning vastavust õigusaktidele, kõrgkooli eesmärkidele ja arengukavale.“;

**2)** paragrahvi 38 lõike 3 sissejuhatavas lauseosas asendatakse sõnad „õppe- ja teadustegevus ning õppe- ja uurimiskeskkond“ sõnadega „õppe-, teadus- ja arendustegevus ning õppe-, teadus- ja arendustegevuse keskkond“.

**§ 32. Looduskaitseseaduse muutmine**

Looduskaitseseaduse § 683 punkt 1 tunnistatakse kehtetuks.

**§ 33. Maakatastriseaduse muutmine**

Maakatastriseaduse § 6 lõike 11 punkt 2 muudetakse ja sõnastatakse järgmiselt:
„2) riikliku statistika tegija ning avalik-õiguslikust juriidilisest isikust ülikool, evalveeritud rakenduskõrgkool või teadus- ja arendusasutus seadusega pandud avalik-õigusliku ülesande täitmiseks;“.

**§ 34. Muinsuskaitseseaduse muutmine**

Muinsuskaitseseaduse § 30 lõike 1 punkt 2 muudetakse ja sõnastatakse järgmiselt:

„2) arheoloogia teaduskogu haldav ülikool, evalveeritud rakenduskõrgkool või teadus- ja arendusasutus;“.

**§ 35. Muuseumiseaduse muutmine**

Muuseumiseaduse § 1 lõige 4 muudetakse ja sõnastatakse järgmiselt:

„(4) Käesolevat seadust ei kohaldata ülikooli, evalveeritud rakenduskõrgkooli või teadus- ja arendusasutuse hallatava teaduskollektsiooni suhtes.“.

**§ 36. Meditsiiniseadme seaduse muutmine**

Meditsiiniseadme seaduse § 26 lõige 1 muudetakse ja sõnastatakse järgmiselt:

„(1) Tervishoiuteenuse osutaja või ülikool, evalveeritud rakenduskõrgkool või teadus- ja arendusasutus, kes Euroopa Parlamendi ja nõukogu määruse (EL) 2017/745 artikli 5 lõike 5 kohaselt või määruse (EL) 2017/746 artikli 5 lõike 5 kohaselt valmistab asutusesiseselt meditsiiniseadmeid (edaspidi *asutusesisene valmistaja*), avalikustab nende meditsiiniseadmete loetelu oma veebilehel.“.

**§ 37. Ravimiseaduse muutmine**

Ravimiseaduse § 162 lõike 2 punkt 2 muudetakse ja sõnastatakse järgmiselt:

„2) ülikool, evalveeritud rakenduskõrgkool või teadus- ja arendusasutus või sellega seotud äriühing;“.

**§ 38. Riigihangete seaduse muutmine**

Riigihangete seaduse § 50 punkt 7 muudetakse ja sõnastatakse järgmiselt:

„7) hankelepingu ese on teadus- ja arendustegevuseks otseselt kasutatav asi ning hankija on ülikool, evalveeritud rakenduskõrgkool või teadus- ja arendusasutus teadus- ja arendustegevuse ning innovatsiooni korralduse seaduse tähenduses;“.

**§ 39. Riigilõivuseaduse muutmine**

Riigilõivuseaduse § 27 lõige 2 muudetakse ja sõnastatakse järgmiselt:

„(2) Riikliku statistika tegija, ülikool, evalveeritud rakenduskõrgkool ning teadus- ja arendusasutus on seadusega pandud avalik-õigusliku ülesande täitmisel vabastatud käesoleva seaduse §-s 137 sätestatud riigilõivu tasumisest tehingute andmebaasi väljavõtte eest.“.

**§ 40. Söödaseaduse muutmine**

Söödaseaduse § 15 lõige 2 muudetakse ja sõnastatakse järgmiselt:

„(2) Põllumajandus- ja Toiduamet keeldub käesoleva paragrahvi lõikes 1 sätestatud nõusoleku andmisest, kui ülikool, evalveeritud rakenduskõrgkool või teadus- ja arendusasutus ei suuda tagada Euroopa Parlamendi ja nõukogu määruse (EÜ) nr 1831/2003 artikli 3 lõikes 2 sätestatud nõuete täitmist või sööda ohutust.“.

**§ 41. Taimekaitseseaduse muutmine**

Taimekaitseseaduse § 681 lõike 1 punkt 2 muudetakse ja sõnastatakse järgmiselt:

„2) katseid tegeva ülikooli, evalveeritud rakenduskõrgkooli või teadus- ja arendusasutuse nimi, aadress ja registrinumber;“.

**§ 42. Tallinna Tehnikaülikooli seaduse muutmine**

Tallinna Tehnikaülikooli seaduses tehakse järgmised muudatused:

**1)** paragrahvi 9 lõikes 2 asendatakse sõnad „teadus- ja arendustegevuse korralduse seaduse“ sõnadega „teadus- ja arendustegevuse ning innovatsiooni korralduse seaduse“;

**2)** paragrahvi 9 lõikes 4 asendatakse tekstiosa „sihtevalveeritakse ülikooli teadus- ja arendustegevust teadus- ja arendustegevuse korralduse seaduse §-s 202“ tekstiosaga „läbib ülikool temaatilise hindamise vastavalt teadus- ja arendustegevuse ning innovatsiooni korralduse seaduse §-s 14 sätestatule“.

**§ 43. Tartu Ülikooli seaduse muutmine**

Tartu Ülikooli seaduses tehakse järgmised muudatused:

**1)** paragrahvi 11 lõikes 12 asendatakse tekstiosa „sihtevalveeritakse ülikooli teadus- ja arendustegevust teadus- ja arendustegevuse korralduse seaduse §-s 202“ tekstiosaga „läbib Tartu Ülikool temaatilise hindamise vastavalt teadus- ja arendustegevuse ning innovatsiooni korralduse seaduse §-s 14 sätestatule“;

**2)** paragrahvi 11 lõikes 2 asendatakse sõnad „teadus- ja arendustegevuse korralduse seaduses“ sõnadega „teadus- ja arendustegevuse ning innovatsiooni korralduse seaduses“;

**3)** paragrahvi 12 lõikes 1 asendatakse sõnad „teadus- ja arendustegevuse korralduse seaduse“ sõnadega „teadus- ja arendustegevuse ning innovatsiooni korralduse seaduse“.

**§ 44. Tulumaksuseaduse muutmine**

Tulumaksuseaduse § 19 lõike 5 punkt 3 muudetakse ja sõnastatakse järgmiselt:

„3) mida maksab üliõpilasele riigi või kohaliku omavalitsuse teadus- ja arendusasutus või avalik-õigusliku juriidilise isikuna tegutsev ülikool, evalveeritud rakenduskõrgkool või teadus- ja arendusasutus seoses tema õppe- ja teadustööga;“.

**§ 45. Välismaalaste seaduse muutmine**

Välismaalaste seaduses tehakse järgmised muudatused:

**1)** paragrahvi 182 lõike 1 punkt 1 muudetakse ja sõnastatakse järgmiselt:

„1) teadus- ja arendustegevuse eest vastutava ministeeriumi poolt teadus- ja arendusasutuse, evalveeritud rakenduskõrgkooli staatuse saanud asutus või ülikool või“;

1. paragrahvi 190 lõige 2 muudetakse ja sõnastatakse järgmiselt:

„(2) Teadus- ja arendusasutuse, ülikooli või evalveeritud rakenduskõrgkooli kui kutsuja, kuhu välismaalasele teadus- või uurimistöö tegemiseks elamisluba töötamiseks antakse, kohustused lõpevad 180 päeva pärast teadus- ja arendusasutuse või kõrgkooli poolt käesolevas seaduses sätestatud teadus- ja arendusasutuse, ülikooli või evalveeritud rakenduskõrgkooli teavitamiskohustuse täitmist või võõrustamislepingu lõppemist.“.

**§ 46. Teadus- ja arendustegevuse korralduse seaduse kehtetuks tunnistamine**

Teadus- ja arendustegevuse korralduse seadus tunnistatakse kehtetuks.

**§ 47. Seaduse jõustumine**

Käesolev seadus jõustub 2025. aasta 1. jaanuaril.

Lauri Hussar

Riigikogu esimees

Tallinn, 2024

Algatab Vabariigi Valitsus

Vabariigi Valitsuse nimel

(allkirjastatud digitaalselt)

Heili Tõnisson

Valitsuse nõunik